สหภาพฯ รับข้อเสนอ SCB “อาทิตย์” ยันไม่โละคน มีแค่ปรับเปลี่ยนตำแหน่ง
สหภาพฯ รับข้อเสนอ SCB "อาทิตย์" ยันไม่โละคน มีแค่ปรับเปลี่ยนตำแหน่ง
30 ม.ค. 2561

จากกรณีเมื่อวันที่ 26 ม.ค. 61 ที่ผ่านมา นายไวทิต ศิริสุวรรณ ประธานสหภาพแรงงานธนาคารไทยพาณิชย์ ได้เชิญชวนให้พนักงานและสมาชิกของสหภาพรวมตัวชุมนุมบริเวณลานน้ำพุธนาคารไทยพาณิชย์ สำนักงานใหญ่รัชโยธิน เพื่อเรียกร้องกรณีเงินโบนัสและการปรับขึ้นเงินเดือนไม่เป็นธรรม รวมทั้งความกังวลที่ธนาคารประกาศลดขนาดองค์กร โดยแจ้งว่าจะรวมตัวกันทุกวันจนกว่าจะได้รับการแก้ไขปัญหา
ขณะที่วานนี้ (30 ม.ค.61) นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ จำกัด (มหาชน) หรือ SCB ได้เข้าเจรจากับ นายไวทิต ศิริสุวรรณ ตั้งแต่เวลา 11.00 น. เกี่ยวกับข้อเรียกร้องทั้งหมดของพนักงาน ซึ่งใช้เวลานานกว่า 2 ชม.
โดยภายหลัง นายไวทิต ศิริสุวรรณ ได้ออกมาเปิดเผยว่า ขณะนี้ได้รับการยืนยันจากผู้บริหารว่านโยบายการปรับโครงสร้างองค์กรจะไม่มีการลดคน แต่จะโยกย้ายตำแหน่งการทำงานตามนโยบายของธนาคาร ซึ่งทางสหภาพฯ ไม่ได้คัดค้านและ พนักงานส่วนใหญ่พร้อมจะปรับตัว แต่อยากให้เวลากับพนักงาน เพื่อไม่ให้กระทบชีวิตของพนักงาน
ส่วนข้อเสนออื่น ทางสหภาพฯ ยืนยันว่าพอใจกับการหารือในครั้งนี้ เนื่องจากผู้บริหารธนาคารไทยพาณิชย์รับข้อเสนอที่จะทบทวนผลการประเมินการทำงานของพนักงานที่ได้รับคะแนนต่ำกว่าที่ควรจะได้รับ หรือ อยู่ในเกรด 1-2 และขอให้ขยายฐานเงินเดือนให้สูงขึ้น ขณะที่พนักงานยังมีความเห็นหลากหลาย โดยยอมรับว่าความสามารถในการปรับตัวของพนักงานไม่เท่ากัน และการโยกย้ายไปทำงานในรูปแบบอื่น ไม่มีความถนัดจะทำให้ไม่เต็มประสิทธิภาพ
อย่างไรก็ตาม ประธานสหภาพแรงงานธนาคารไทยพาณิชย์ ยืนยันว่าจะไม่ชุมนุมต่อไป แต่หากข้อเสนอที่เสนอไปยังไม่ได้รับการแก้ไขจะกลับมาเรียกร้องสิทธิ์ดังกล่าวอีกครั้ง